การเลือกแผน Employee’s Choice ด้วยตัวเอง โดยเลือกได้ตามช่วงอายุหรือตามช่วงวัย มีหลักการอย่างไรบ้าง
การเลือกแผน Employee’s Choice ด้วยตัวเองนั้น สามารถทำได้ง่ายมาก โดยเลือกได้ตามช่วงอายุหรือตามช่วงวัย

วัยเริ่มต้นทำงาน (อายุ 20 – 30 ปี) : เน้นการสะสมสินทรัพย์เติบโตสูง
เป็นช่วงวัยที่เริ่มต้นการออมการลงทุนได้ดีที่สุด เนื่องจากยังมีภาระไม่มาก ยังไม่มีหนี้สินหรือมีหนี้สินน้อย ประกอบกับมีเวลาในการหารายได้ และเวลาในการลงทุนเพื่อเกษียณอีกยาวนาน รวมถึงมีเวลาในการเรียนรู้ ลองผิดลองถูกกับการลงทุน ดังนั้น ควรจัดพอร์ตกองทุนสำรองเลี้ยงชีพที่มีสินทรัพย์เสี่ยงสูงในสัดส่วน 80 - 90% ของพอร์ตลงทุนโดยรวม ที่เหลือจึงลงทุนในสินทรัพย์เสี่ยงต่ำ 10 - 20% หรือเลือกแผนการลงทุนที่มีสินทรัพย์เสี่ยงสูงสุดเท่าที่มีให้เลือกเลยก็ได้

วัยสร้างครอบครัว (อายุ 30 – 40 ปี) : บริหารสินทรัพย์เสี่ยงปานกลาง - สูง
วัยนี้เป็นช่วงที่ดี เพราะหน้าที่การงานเริ่มเติบโต ความมั่นคงเริ่มชัดเจน มีโอกาสในการเปลี่ยนงาน หรือเลื่อนตำแหน่งทำให้มีรายได้เพิ่ม และอาจเป็นช่วงที่ค้นพบตัวตนในชีวิตการทำงาน แต่ก็เป็นช่วงวัยที่มีภาระมากขึ้น ความรับผิดชอบในการทำงาน และภาระทางการเงินก็สูงตามไปด้วย เช่น ค่าผ่อนบ้าน ค่าผ่อนรถ ค่าดูแลสุขภาพ ค่าเทอมลูก หรือมีโอกาสเปลี่ยนที่อยู่เพราะเปลี่ยนงาน ทำให้รับความเสี่ยงจากการลงทุนได้ระดับปานกลางขึ้นไป ดังนั้น จึงสามารถลงทุนในสินทรัพย์เสี่ยงสูงเพื่อเน้นการเติบโตของเงินลงทุนได้ ด้วยการเลือกแผนการลงทุนหรือจัดพอร์ตที่มีสินทรัพย์เสี่ยงสูงในสัดส่วน 60 - 70% ของพอร์ตลงทุนโดยรวม และสินทรัพย์เสี่ยงต่ำในสัดส่วน 30 - 40%

วัยมั่นคง (อายุ 40 - 50 ปี) : ปรับสมดุลพอร์ต สมดุลชีวิต
ในช่วงที่ผ่านมา หากมีการวางแผนการเงินดีมาตลอด ช่วงวัยนี้จะมีความมั่นคงสูงสุด รายได้จากการทำงานอยู่ในระดับสูง ลูกใกล้เรียนจบ ภาระความรับผิดชอบทางการเงินเริ่มลดลง ดังนั้น จึงสามารถรับความเสี่ยงจากการลงทุนในสินทรัพย์เสี่ยงสูงได้อยู่ แต่ควรปรับพอร์ตลงทุนให้สอดคล้องกับชีวิต ด้วยการเลือกแผนการลงทุนหรือจัดพอร์ตที่มีสินทรัพย์เสี่ยงสูงเหลือประมาณ 40% ของพอร์ตลงทุนโดยรวม ที่เหลืออีกประมาณ 60% ก็เน้นสินทรัพย์เสี่ยงต่ำ หรืออาจจัดพอร์ตสมดุลระหว่างสินทรัพย์เสี่ยงสูงกับสินทรัพย์เสี่ยงต่ำในสัดส่วน 50 : 50 เพราะยังเหลือระยะเวลาในการลงทุนอีก 10 – 20 ปี เพื่อสร้างโอกาสรับผลตอบแทนจากสินทรัพย์เสี่ยงสูงต่อไปในระดับที่เหมาะสม

วัยใกล้เกษียณ (อายุ 50 ปีขึ้นไป) : เตรียมตัวเกษียณสบาย
ช่วงนี้รายได้ยังคงสูงอยู่ ภาระความรับผิดชอบทางการเงินผ่อนคลายที่สุด แต่ต้องระวังเรื่องค่าใช้จ่ายด้านการรักษาพยาบาลที่เพิ่มขึ้น ส่วนระยะเวลาในการลงทุนเริ่มลดน้อยถอยลงเหลือ 10 ปี ดังนั้น แนวคิดการลงทุนจึงเน้นความปลอดภัยของเงินต้น ด้วยการเลือกแผนการลงทุนหรือจัดพอร์ตที่มีสินทรัพย์เสี่ยงต่ำในสัดส่วน 90% ของพอร์ตลงทุนโดยรวม ที่เหลืออีก 10% ลงทุนในสินทรัพย์เสี่ยงสูง หรือเพื่อความปลอดภัยที่สุดในกรณีเกิดความผันผวนในการลงทุน ก็ลงทุนในสินทรัพย์เสี่ยงต่ำทั้งหมด 100%
5.ความรู้ทางการเงิน